Sali Guido,    i ha Dir ufs Natel gschriebe das ich Dir schrieb, es fallt mir nit eifach aber i wird vo obe drzue drängt. - Magsch Du Dich errinnere, das ich bi Dir jedesmol Mageproblem han? Wänn ich zu Dir kum, und oder bi Dir dänn jedesmol sgliche... Sgschpässige dra isch das mir ufgfalle isch das ich glich alles ässe  ka, ob fettig oder schwer verdaulich, also mit em Mage hät das schlussändlich nüt ztue -- aber mit was dänn? Aenlich wie bi de Kinder: wänn irgend es Problem afallt schlots ihne zerscht uf e Mage!  Sletscht Mol isch es speziell schlimm gsi, agfange häts erscht bi Dir und Du häsch jo gseh bis und mit Schüttelfrost. - Ich ha gli emol gmärkt, dass es öppis mit Dir muess sie und dänn bin ich jo am Samstig ellei mit de Hünd go laufe und wills mir so eländ gseh isch und ich fascht nit ha möge laufe han ich  dänkt i gibs witer nach uffe. Ich bi dänn uf em Wäg stoh bliebe und ha afange rede mit "dene vo obe", sie sölle mir sage was los isch und zwar so das ich au druskumm! Dr Himmel isch e bitzeli wie uf, dSunne isch au e Wili ko und dänn händ Wulke wieder alles verdeckt. Als ich dänn zu Dir heiko bin und uf em Couch gsässe bin (Du bisch am koche aber  au zwüschedure i de Stube gsi) han ich ganz genau gspührt was los isch - Weisch immer nonig was??? Häsch Du wirklich nüt gmerkt???) Ich han es ganz extrems  verlange gspührt bi Dir könne si, eifach könne alehne, hebe, Di gspühre, gniesse... Es hät mi fascht verrisse! Glaub mir, das han ich nie welle oder vor ka! Ich empfind  für Dich sit Johre e starki Liebi und würd so gärn meh mit Dir zäme sie oder maile oder was au immer. Aber i ha NIE sverlange ka nach ere körperliche Liebi zu Dir, wirklich nur uf geischtige Basis. Und jetzt sit ich Di "wiedergfunde" ha und i so häppy bin mit Dir als Seelegschwüster so guete Kontakt zha mäldet sich die körperlichi  Liebe... Drum fühl ich mi nit guet, sogar schlächt! Bi Dir isch no keis Johr verbi wo sLotti gstorbe isch... Vo de Gfühl her lieb ich en andere Maa, de Roland und obwohl  er mi versecklet hät, ich schwer enttüscht bin und er gar kei eifache isch weiss ich innerlich das mir eines Tages zäme kömme - nit hüt und nit morn. Und obwohl ich das weiss " verlieb ich mi ine andere Ma" und dänn no i Dich, wo mir doch unseri Beziehig so wichtig isch!  Du häsch mi gfrogt ka ob ich au scho vo Dir träumt ha, natürlich  han ich das scho und sgoht immer ums gliche Thema... Was meinsch warum han ich Dir das nit verzellt ka? Drum han ich au gahnt ka worum ich die Buchkrämpf ha aber nit welle für wohr ha. - Sit ich vo Dir wider dihei bin gohts mir sehr schlächt, um könne zvergässe krüppli fascht bis zum umkeie, im gsicht sehn i us wie en Streuselkueche und Buchweh han i bis zur Krämpf und Schloflosigkeit. - Ich han Angst, das ich Dich verlüür obwohl ich eigentlich weiss das Du mich nit keie (falle) tuesch lo... Sit i mich  entschlosse ha Dir das zschriebe unds au obe mitteillt han gohts mir körperlich guet und scho han ich mir überlegt ob ichs Dir wirklich säge söll und unseri gueti Beziehig ufs Spiel setze söll und dörfsch 3xrote was ich wieder gestert obe und während dr Nacht überko han??  Schriebsch mr bald bitte - was au immer drüber dänksch oder handlisch    Eveline